SAMBIRU 5
Kumbi ndi Vinthu Wuli vo Mwamusaniya pa Maunganu Ngidu Ngachikhristu?
Ŵanthu anandi aleka kuluta ku matchalitchi chifukwa chakuti palivi yo watiŵawovya kusaniya kwamuka kwa mafumbu ngakukhumbika ngo atuŵa nangu pa umoyu wawu. Nanga ntchifukwa wuli mutenere kuzivwisiyaku maunganu ngachikhristu ngo ngachitika ndi Akaboni aku Yehova? Kumbi ndi vinthu wuli vo mwamusaniya pa maunganu ngenanga?
Mwamusaniya likondwa chifukwa chakuja pamoza ndi ŵanthu wo atanjana. Mu nyengu ya akutumika, Akhristu angugaŵika mu magulu ndipu achitanga maunganu kuti asopi Chiuta, asambiri Malemba ndipuso kuti achiskani. (Aheberi 10:24, 25) Chifukwa cha chimangu cho chengapu pa maunganu ngenanga, awonanga kuti ŵenga pakati pa abali ndi azichi ŵawu achikhristu. (2 Atesalonika 1:3; 3 Yohane 14) Nasiso tilondo chakuwoniyapu chawu ndipu tisaniya likondwa.
Umampha wakuziŵa mo tingagwiriskiya ntchitu fundu za m’Bayibolu. Nge mo venge m’nyengu yakali, anthulumi, anthikazi ndipuso ŵana wosi awungananga pamoza. Mazuŵa nganu pe so asambizi akwenere wo agwiriskiya ntchitu Bayibolu kuti atiwovyi mo tingagwiriskiya ntchitu fundu za m’Malemba pa umoyu widu wa zuŵa ndi zuŵa. (Marangu 31:12; Nehemiya 8:8) Tosi tingamuka asani ndi nkhani yakukambiskana ndipuso kumba sumu kuti tilongo chigomezgu chidu.—Aheberi 10:23.
Vitumbiku vo vituza chifukwa chakuja ndi chigomezgu chakukho mwaku Chiuta. Wakutumika Paulo wangukambiya mpingu umoza wa m’nyengu yaki kuti: “Ndikhumbisiska kukuwonani, . . . pamwenga kuti tizichiskani mu chivwanu, chinu ndi changu.” (Aroma 1:11, 12) Asani tiwungana chigomezgu chidu chija chakukho chifukwa tikumana ndi Akhristu anyidu nyengu zosi ndipuso tiyesesa kuja ndi umoyu wachikhristu.
Wuli kuti muyesesi kusanirika pa maunganu ngidu kuti muzijiwone mwija vinthu vo takamba? Mwazamulondereka ndi manja ngaŵi. Maunganu ngosi ngawezi, palivi mbali ya vakupereka.
-
Kumbi maunganu ngachikhristu ngo tichita ngakwamba wuli?
-
Kumbi tingayanduwa wuli asani tisanirika pa maunganu ngachikhristu?
tum_Latn tum_Latn tum_Latn tum_Latn tum_Latn tum_Latn tum_Latn unk tum_Latn unk tum_Latn